## Rješenje kojim se društvu Osimpex d.o.o. Osijek, odobrava objavljivanje ponude za preuzimanje javnog dioničkog društva OLT d.d. Osijek

### NN 121/2008 (20.10.2008.), Rješenje kojim se društvu Osimpex d.o.o. Osijek, odobrava objavljivanje ponude za preuzimanje javnog dioničkog društva OLT d.d. Osijek

# HRVATSKA AGENCIJA ZA NADZOR FINANCIJSKIH USLUGA

**3492**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 24. stavak 3. Zakona o preuzimanju dioničkih društava (»Narodne
novine« br. 109/07), Uprava Hrvatske agencije za nadzor financijskih usluga,
temeljem zahtjeva društva Osimpex d.o.o. Osijek, I. Gundulića 5, za odobrenje
objavljivanja ponude za preuzimanje javnog dioničkog društva OLT d.d. Osijek, K.
P. Svačića 4, na sjednici održanoj 16. listopada 2008. godine, donijela je

## RJEŠENJE

1. Društvu Osimpex d.o.o. Osijek, I. Gundulića 5, odobrava se objavljivanje
ponude za preuzimanje javnog dioničkog društva OLT d.d. Osijek, K. P. Svačića 4.
2. Ovo rješenje objavit će se u »Narodnim novinama«.

```
Obrazloženje
```

I. Društvo Osimpex d.o.o. Osijek, I. Gundulića 5 (dalje: Ponuditelj) podnijelo
je Hrvatskoj agenciji za nadzor financijskih usluga (dalje: Agencija), 7.
listopada 2008. godine, temeljem odredbe članka 24. stavak 1. Zakona o
preuzimanju dioničkih društava (»Narodne novine« br. 109/07, dalje: Zakon),
zahtjev za odobrenje objavljivanja ponude za preuzimanje javnog dioničkog
društva OLT d.d. Osijek, K. P. Svačića 4 (dalje: Ciljno društvo), ponudu za
preuzimanje i isprave iz članka 22. stavak 3. Zakona.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« br.
84/02 i 138/06), u svezi s odredbom članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine« br.
118/03).
Agencija je izvršila uvid u podatke na internetskim stranicama sudskog registra
te utvrdila da temeljni kapital Ciljnog društva iznosi 54.949.580,00 kuna.
Uvidom u podatke Središnje depozitarne agencije d.d. Zagreb, utvrđeno je da je
Ciljno društvo na zadnji dan svakog mjeseca II. kvartala 2008. godine, koji je
prethodio nastanku obveze, imalo više od 100 dioničara.
III. Obveza objavljivanja ponude za preuzimanje je za Ponuditelja nastala,
sukladno odredbi članka 9. stavak 1. Zakona, 8. rujna 2008. godine, stjecanjem
ukupno 154.540 redovnih dionica Ciljnog društva, temeljem Ugovora o prodaji i
prijenosu dionica Ciljnog društva.
Prema izjavi Ponuditelja dostavljenoj uz predmetni zahtjev, osim navedenog
stjecanja, isti nije sklapao druge pravne poslove u cilju stjecanja dionica
Ciljnog društva.
Slijedom izloženog, nakon predmetnog stjecanja, Ponuditelj je imatelj ukupno
154.540 redovnih dionica Ciljnog društva s pravom glasa, što predstavlja 39,37%
udjela u temeljnom kapitalu Ciljnog društva te daje 39,37% glasova od ukupnog
broja glasova koje daju dionice Ciljnog društva s pravom glasa.
IV. Cijena koju se Ponuditelj u ponudi za preuzimanje obvezuje platiti po
dionici iznosi 152,00 kune. Prema podacima dostupnima Agenciji i dokumentaciji
priloženoj uz predmetni zahtjev za odobrenje objavljivanja ponude za
preuzimanje, jedina cijena po kojoj je Ponuditelj stjecao dionice Ciljnog
društva s pravom glasa u razdoblju od jedne godine prije dana nastanke obveze je
cijena iz Ugovora od 08. rujna 2008. godine i iznosi 152,00 kune.
Sukladno potvrdi Zagrebačke burze d.d. Zagreb, od 22. rujna 2008. godine,
dostavljenoj uz zahtjev, dionice Ciljnog društva nisu uvrštene na Zagrebačku
burzu d.d. Zagreb.
Slijedom navedenog, utvrđeno je da je cijena izražena u ponudi za preuzimanje u
iznosu od 152,00 kune po dionici, određena u skladu s odredbama članka 16.
stavak 2. i 3. Zakona.
V. Ponuditelj je imatelj ukupno 154.540 redovnih dionica Ciljnog društva, a
temeljni kapital Ciljnog društva podijeljen je na 392.497 redovnih dionica,
nominalne vrijednosti 140,00 kuna.
Novčana sredstva za plaćanje preostalih 237.957 dionica Ciljnog društva potrebno
je osigurati sukladno odredbi članka 19. stavak 1. Zakona.
Uvidom u potvrdu Središnje depozitarne agencije d.d. Zagreb, kao depozitara,
dostavljenu uz predmetni zahtjev, utvrđeno je da je Ponuditelj, radi osiguranja
novčane naknade koja je potrebna za plaćanje dionica koje su predmet ponude za
preuzimanje, depozitaru dostavio neopozivu bankovnu garanciju, na prvi poziv,
izdanu od strane društva Hypo Alpe-Adria-Bank d.d. Zagreb, kao garanta, u korist
osoba koje će pohraniti svoje dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« br. 45/06,
11/07 i 47/08).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona, pa je slijedom navedenog,
temeljem odredbe članka 24. stavak 3. Zakona, odlučeno kao u točki 1. izrijeke
ovog rješenja.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-10/18
Urbroj: 326-111/08-3
Zagreb, 16. listopada 2008.

Član Uprave
**Ivo Šulenta**, v. r.

Rješenje, NN 121/2008-3492
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)